NOTE This Communication refers to the three Legislative Proposals COM(2017) 281 with interinstitutional reference 2017/0123(COD), COM(2017) 278 with interinstitutional reference 2017/0121(COD) and COM(2017) 277 with interinstitutional reference 2017/122(COD).

Pozícia Rady je v porovnaní so súčasnými pravidlami EÚ v sociálnej oblasti a oblasti vnútorného trhu v cestnej doprave významným krokom vpred, a to z niekoľkých dôvodov:

·Organizácia časov týždenného odpočinku

Komisia navrhla, aby sa požiadavky na týždenný odpočinok prispôsobili skutočnej praxi v tomto odvetví tým, že sa umožní väčšia flexibilita pri organizácii časov týždenného odpočinku, aby vodiči mohli v období štyroch týždňov čerpať dva po sebe idúce časy skráteného týždenného odpočinku. Pozícia Rady podporuje cieľ návrhu Komisie a zároveň obmedzuje túto možnosť na vodičov pôsobiacich v medzinárodnej nákladnej doprave, a to za určitých podmienok, t. j. dva po sebe idúce časy skráteného odpočinku sa musia čerpať mimo členského štátu usadenia, po sebe idúce časy skráteného odpočinku sa musia kompenzovať pred nasledujúcim plnohodnotným časom odpočinku a vodič sa musí vrátiť „domov“ každé 3 týždne. Tieto podmienky sú v súlade s cieľom Komisie poskytnúť väčšiu flexibilitu pre diaľkovú nákladnú dopravu a zároveň zabezpečiť, aby sa vodiči pravidelne vracali domov na dlhý čas odpočinku. Pokiaľ ide o osobnú dopravu, Komisia má v úmysle ďalej skúmať organizáciu časov jazdy a odpočinku s cieľom posúdiť, či sú potrebné osobitné pravidlá.

·Pravidelný návrat vodiča

Komisia navrhla zaviesť pre dopravné podniky povinnosť organizovať prácu vodičov tak, aby sa mohli vrátiť domov na týždenný odpočinok aspoň raz za tri po sebe idúce týždne. Zámerom bolo zabrániť situácii, keď vodiči pracujú v zahraničí dlhodobo bez možnosti návratu domov k svojim rodinám. Pozícia Rady podporuje tento cieľ obsiahnutý v návrhu Komisie. Špecifikuje sa v nej, že vodiči by sa mali vrátiť do operačného centra zamestnávateľa, v ktorom má vodič obvykle základňu, alebo do miesta bydliska vodiča v rámci každého obdobia štyroch po sebe idúcich týždňov. V odôvodnení sa objasňuje, že „vodiči si môžu slobodne vybrať, kde chcú stráviť svoj čas odpočinku“. Interval sa skracuje na tri týždne v prípade, že vodič čerpal dva po sebe idúce časy skráteného týždenného odpočinku. Pozícia Rady nezachádza tak ďaleko, ako návrh Komisie. Komisia však uznáva, že pozícia Rady je inšpirovaná rovnakým cieľom, a to najmä v prípade vodičov v medzinárodnej doprave, ktorí zvyčajne čerpajú dva po sebe idúce časy skráteného týždenného odpočinku a potom sa na konci tretieho týždňa vrátia domov.

·Zákaz čerpať pravidelný týždenný odpočinok v kabíne vozidla a bezpečné a chránené parkoviská

Komisia navrhla, aby sa v súlade s judikatúrou objasnilo, že vodiči nemôžu čerpať pravidelný týždenný odpočinok vo vozidle a že zamestnávateľ je povinný poskytnúť vodičovi primerané ubytovanie s vhodným vybavením na spanie a hygienickými zariadeniami, ak vodič nie je schopný tieto časy týždenného odpočinku čerpať na súkromnom mieste podľa vlastného výberu. Zámerom bolo zlepšiť pracovné podmienky vodičov a zabezpečiť, aby mali dobré podmienky na odpočinok. Pozícia Rady podporuje návrh Komisie prostredníctvom zákazu čerpania času pravidelného týždenného odpočinku vo vozidle. Rada ide ďalej ako návrh Komisie tým, že poveruje Komisiu, aby predložila podrobné ustanovenia týkajúce sa bezpečných a chránených parkovísk, t. j. úrovne služieb a postupu certifikácie týchto parkovísk. Pozícia Rady v plnej miere zodpovedá cieľu Komisie zabezpečiť primerané podmienky odpočinku pre vodičov a v tejto súvislosti je ešte ambicióznejšia.

·Uplatňovanie pravidiel o vysielaní pracovníkov v cestnej doprave

Komisia navrhla zaviesť osobitné kritériá na uplatňovanie pravidiel o vysielaní pracovníkov v cestnej doprave, ktoré zohľadnia vysoko mobilný charakter tohto odvetvia a zaručia spravodlivé odmeňovanie pre vodičov, ktorí dlhý čas pracujú v zahraničí. Komisia navrhla z pravidiel o vysielaní pracovníkov týkajúcich sa minimálnej mzdy a minimálnej dovolenky vyňať medzinárodnú dopravu zahŕňajúcu obdobie vyslania do 3 dní za kalendárny mesiac, pričom v prípade kabotážnej prepravy sa navrhlo, aby naďalej v plnej miere podliehala pravidlám o vysielaní pracovníkov. Pozícia Rady podporuje zásadu sektorových pravidiel vysielania pracovníkov v cestnej doprave, pričom sa ako alternatíva k systému založenému na čase, ktorý navrhuje Komisia, navrhuje nový systém založený na dopravných operáciách. Dvojstranné dopravné operácie týkajúce sa členského štátu usadenia prevádzkovateľov sú plne vyňaté z uplatňovania pravidiel o vysielaní, zatiaľ čo doprava prepravcami tretej krajiny a kabotážna preprava, ktoré nezahŕňajú členský štát usadenia prevádzkovateľov, plne podliehajú uplatňovaniu pravidiel o vysielaní pracovníkov.

Takisto existuje výnimka z uplatňovania pravidiel o vysielaní pracovníkov na dodatočné činnosti spojené s dvojstrannými dopravnými operáciami. V prípade nákladnej dopravy môže vodič vykonávať jednu činnosť nakládky a/alebo vykládky v členských štátoch alebo tretích krajinách, cez ktoré vodič prechádza, za predpokladu, že vodič tovar nenaloží a nevyloží v tom istom členskom štáte. Ak po dvojstrannej dopravnej operácii začínajúcej sa v členskom štáte usadenia, počas ktorej nebola vykonaná žiadna ďalšia činnosť, nasleduje dvojstranná dopravná operácia do členského štátu usadenia, výnimka pre dodatočné činnosti sa rozšíri najviac na dve dodatočné činnosti nakládky a/alebo vykládky.

V prípade osobnej dopravy môže vodič v rámci dvojstranných dopravných operácií nechať raz nastúpiť a/alebo raz vystúpiť cestujúcich v členských štátoch alebo tretích krajinách, cez ktoré prechádza, za predpokladu, že vodič neponúka služby osobnej dopravy medzi dvoma miestami v členskom štáte, cez ktorý prechádza. To isté platí pre spiatočnú cestu.

Výnimky z pravidiel o vysielaní na dodatočné činnosti spojené s dvojstrannými dopravnými operáciami sa budú uplatňovať odo dňa, keď budú vodiči povinní manuálne zaznamenávať údaje o prekročení hraníc v tachografoch. Prestanú sa uplatňovať odo dňa, keď bude povinné do vozidiel montovať inteligentné tachografy, ktoré spĺňajú požiadavky na zaznamenávanie prekročenia hraníc a dodatočných činností.

V pozícii Rady sa tiež objasňuje, že pokiaľ ide o uplatňovanie pravidiel o vysielaní pracovníkov, nesmie byť podnikom usadeným v štáte, ktorý nie je členským štátom EÚ, poskytované priaznivejšie zaobchádzanie ako podnikom usadeným v členskom štáte, a to ani pri vykonávaní dopravných operácií podľa dvojstranných alebo mnohostranných dohôd, ktorými sa udeľuje prístup na trh Únie.

Napokon sa v pozícii Rady objasňuje uplatňovanie pojmu „dlhodobé vysielanie“, ktorý sa zaviedol v revidovanej smernici o vysielaní pracovníkov [smernica (EÚ) 2018/957], na operácie medzinárodnej cestnej dopravy v tom zmysle, že obdobia dosiahnuté v jednom členskom štáte sa nesčítavajú s obdobiami v ktoromkoľvek inom členskom štáte.

Podobne ako návrh Komisie vychádza pozícia Rady z cieľa zabezpečiť, aby vodiči, ktorí musia niesť životné náklady iných členských štátov, než je štát, v ktorom žijú, boli platení v súlade s týmito nákladmi a mali tak primeranú životnú úroveň. Objasnenia uvedené v pozícii Rady v súvislosti s dlhodobým vysielaním a uplatňovaním pravidiel o vysielaní pracovníkov do tretích krajín sú potrebné a vítané, aby sa odstránili pochybnosti o uplatňovaní pravidiel o vysielaní pracovníkov zo strany členských štátov. Komisia navrhla aj osobitné administratívne požiadavky na uplatňovanie pravidiel o vysielaní pracovníkov v cestnej doprave, aby zabránila neprimeranému administratívnemu zaťaženiu prevádzkovateľov. Pozícia Rady podporuje návrh Komisie a stanovuje, že výmeny informácií medzi vnútroštátnymi orgánmi a predkladanie vyhlásení o vyslaní zo strany podnikov cestnej dopravy sa budú vykonávať prostredníctvom informačného systému o vnútornom trhu (IMI). Využívaním IMI sa ešte viac zníži administratívne zaťaženie správnych orgánov a podnikov, a prispeje sa tak k celkovému cieľu balíka opatrení v oblasti mobility.

·Zavedenie novej tachografovej technológie

Komisia nenavrhla zmeniť nariadenie o tachografoch. Rada však považuje za potrebné zaviesť novú generáciu „inteligentných“ tachografov, aby sa umožnilo presnejšie lokalizovať vozidlá používané pri cezhraničných dopravných operáciách, čím sa uľahčí presadzovanie pravidiel v sociálnej oblasti a v oblasti vnútorného trhu. V pozícii Rady sa stanovuje harmonogram zavádzania tejto novej technológie do nových vozidiel (dva roky od dátumu prijatia technických špecifikácií) a do existujúceho vozového parku (modernizácia tri roky odo dňa prijatia technických špecifikácií pre všetky vozidlá vybavené iným tachografom, ako je inteligentný tachograf vo verzii 1; modernizácia štyri roky odo dňa prijatia technických špecifikácií pre všetky vozidlá vybavené inteligentným tachografom vo verzii 1). Pozícia Rady je plne v súlade s hlavným cieľom balíka opatrení v oblasti mobility, ktorým je umožniť účinné a efektívne presadzovanie nových pravidiel v sociálnej oblasti a v oblasti vnútorného trhu.

·Uplatňovanie pravidiel týkajúcich sa prístupu k povolaniu a času jazdy a odpočinku v súvislosti s ľahkými úžitkovými vozidlami

S cieľom zaviesť minimálnu úroveň profesionalizácie prevádzkovateľov, ktorí používajú ľahké úžitkové vozidlá, a tým zblížiť podmienky hospodárskej súťaže medzi prevádzkovateľmi navrhla Komisia rozšíriť niektoré pravidlá prístupu k povolaniu prevádzkovateľa cestnej nákladnej dopravy na podniky používajúce ľahké úžitkové vozidlá. Na týchto prevádzkovateľov by sa totiž vzťahovali kritériá týkajúce sa stabilného a skutočného miesta usadenia v členskom štáte a zodpovedajúcej finančnej spôsobilosti. Pozícia Rady podporuje začlenenie prevádzkovateľov využívajúcich ľahké úžitkové vozidlá do rozsahu pôsobnosti pravidiel o prístupe k povolaniu prevádzkovateľa cestnej dopravy, pričom uplatňuje na týchto prevádzkovateľov všetky pravidlá. Tieto pravidlá sa však vzťahujú len na prevádzkovateľov, ktorí sú zapojení do medzinárodnej dopravy za poplatok a úhradu a používajú vozidlá s prípustnou celkovou hmotnosťou nad 2,5 tony. Okrem toho pozícia Rady rozširuje na týchto prevádzkovateľov pravidlá týkajúce sa času jazdy a odpočinku a tachografov. Pozícia Rady je v súlade s cieľom návrhu Komisie, ktorým je zaviesť minimálnu úroveň profesionalizácie prevádzkovateľov používajúcich ľahké úžitkové vozidlá, a vytvoriť rovnaké podmienky medzi týmito prevádzkovateľmi a prevádzkovateľmi ťažkých nákladných vozidiel. Pozícia Rady, aby na týchto prevádzkovateľov vzťahovali aj pravidlá pre časy jazdy a odpočinku a tachografy, je prijateľná, pretože ešte viac zvýši bezpečnosť cestnej premávky tohto typu vozidiel v medzinárodnej doprave za poplatok a úhradu.

·Pravidlá týkajúce sa kabotáže

Komisia navrhla zrevidovať pravidlá týkajúce sa kabotáže tým, že sa v hostiteľskom členskom štáte umožní neobmedzený počet operácií kabotáže do 5 dní od vykládky v rámci medzinárodnej prepravy. Toto pravidlo by nahradilo súčasné obmedzenie na 3 operácie kabotáže za 7 dní a jeho cieľom je uľahčiť presadzovanie a zároveň vo všeobecnosti zachovať súčasnú úroveň otvorenosti trhu. V pozícii Rady sa zachovávajú súčasné obmedzenia kabotáže (3 operácie kabotáže za 7 dní), pričom sa zavádza štvordňová lehota bez kabotáže, počas ktorej prevádzkovatelia nesmú vykonávať ďalšiu kabotážnu prepravu v tom istom členskom štáte. Rada sa neriadi prístupom, ktorý navrhla Komisia a ktorého cieľom bolo najmä uľahčiť presadzovanie. Zachovanie súčasného modelu kabotáže je náročnejšie z hľadiska presadzovania, Komisia sa však domnieva, že s novou generáciou „inteligentných“ tachografov, ktorá je súčasťou pozície Rady, bude jednoduchšie určiť druh operácie vykonávanej dopravcami a príslušný počet. To by v porovnaní so súčasnou situáciou malo vykonateľnosť pravidiel kabotáže zlepšiť. Komisia môže súhlasiť s myšlienkou lehoty bez kabotáže s cieľom vyriešiť otázku „systematickej kabotáže“, t. j. prevádzkovateľov, ktorí opakujú niekoľko po sebe idúcich období kabotáže v tom istom členskom štáte tým, že tento členský štát opustia a opätovne doň vstúpia v rozpore s obmedzeniami uloženými nariadením (EÚ) č. 1072/2009, ktoré sú zachované v zmenenom texte.